A KÖZSZOLGÁLATI TÖRVÉNYSZÉK VÉGZÉSE
(második tanács)
2009. július 2.
F‑98/08. sz. ügy
Bart Nijs
kontra
az Európai Közösségek Számvevőszéke
„Közszolgálat – Tisztviselők – Előléptetés – 2008. évi előléptetési időszak – Nyilvánvalóan megalapozatlan és nyilvánvalóan elfogadhatatlan kereset”
Tárgy: Az EK 236. cikk és az EA 152. cikk alapján benyújtott kereset, amelyben B. Nijs többek között azt kéri, hogy a Közszolgálati
Törvényszék egyrészt semmisítse meg a Számvevőszék azon határozatát, amely mellőzi a 2008. évi előléptetését – ahogy az a
2008. évi előléptetési időszakban előléptetett tisztviselőknek a Számvevőszék főtitkára által elfogadott listájából (2008.
május 5‑i 32‑2008. sz. Személyzeti közlemény) kiderül, mivel azon nem szerepel a felperes neve –, valamint e határozat előkészítő iratait és az azt követő aktusokat, másrészt
pedig kötelezze a Számvevőszéket kártérítés fizetésére.
Határozat: A Közszolgálati Törvényszék a keresetet részben mint nyilvánvalóan elfogadhatatlant, részben mint nyilvánvalóan megalapozatlant
elutasítja. A Közszolgálati Törvényszék a felperest kötelezi valamennyi költség viselésére.
Összefoglaló
Tisztviselők – Kereset – Megsemmisítés iránti kereset – Kártérítési kérelmek – A kártérítésre irányuló, pert megelőző eljárás
hiányában való elfogadhatatlanság
(Személyzeti szabályzat, 90. és 91. cikk)
A kártérítési kérelmek nyilvánvalóan elfogadhatatlanok amiatt, hogy nem tartották be a pert megelőző eljárást, ahogy azt a
személyzeti szabályzat 90. és 91. cikke szabályozza, ha a tisztviselő előzetesen nem nyújtott be az állítólagos kár megtérítése
iránti kérelmet.
(lásd a 27. pontot)